Huawei Mate 40 lanceres 22. oktober

Oktober bliver en stor måned i mobilland, med lanceringer af både iPhone 12, OnePlus 8T og nu også Huawei Mate 40-serien. Kineserne meddeler i et tweet, at de nye modeller præsenteres den 22. oktober og at de vil have “enestående kraft”.

Det kan dog synge på sidste vers med den den kraft. Både The Verge og Android Authority spekulerer nemlig i, at det bliver Huaweis sidste telefoner med Kirin-chipset – i hvert fald i en længere periode – takket være de amerikanske handelsrestriktioner.

Allerede i august måned sagde Huawei-CEO Richard Yu, at “året kan byde på den sidste generation af Kirin high-end chips”. Det skyldes, at amerikanerne stille og roligt har snøret løkken om Huawei, så kineserne ikke kan købe de komponenter, der behøves.

Lige så slemt for Huawei er det, at Google-problematikken fortsat er uafklaret, hvilket betyder, at Huawei Mate-serien for andet år i træk må lanceres uden Googles Mobile Services og dermed både Play Store, Youtube og Gmail. Det gør ikke telefonerne specielt interessante for specielt europæiske købere.

Unprecedented Power is coming.
Don’t miss the announcement on 22.10.20 #LeapFurtherAhead #HUAWEIMate40 pic.twitter.com/Be5u0AY4fj
— Huawei Mobile (@HuaweiMobile) October 10, 2020

Ifølge rygterne kommer der to modeller; Huawei Mate 40 og Mate 40 Pro. Den mindste siges at have 6,5-tommer skærm, mens Pro-udgaven får 6,7-tommer.

Huawei vil, igen, fokusere på kameradelen. Den vil, ligesom sidste års Mate 30, have fire kameralinser, men det eneste rygte der er i omløb om bestykningen er, at den ene linse vil være en telefotolinse.

Huawei Mate 40 Pro (foto: Pricebaba x OnLeaks).

Præsentation af Huawei Mate 40 serien vil foregå torsdag den 22. oktober klokken 14.00. Den vil sandsynligvis blive sendt som et live-feed via Youtube.

Huawei Mate 40 lanceres 22. oktober